EFF sal ‘baasbrein’ agter Guptas-sage bekendmaakAtul Gupta (Argieffoto) Die EFF het in ŉ verklaring gesê die party het Sondag strafregtelike aanklagte in dié verband teen Atul Gupta, Ajay Gupta, Rajesh Gupta, Duduzane Zuma, Chetali Gupta, Verun Gupta, Mosebenzi Zwane, Salim Essa en Nazeem Howa aanhangig gemaak. Die aanklagte word ook gebring teen vier maatskappye, naamlik Oakbay Investments, Sahara, Tegeta en Mabengela Investments. “Die aanklagte hou verband met verskeie oortredings van die Wet op Inkomstebelasting, die Wet op die Finansiële Intelligensiesentrum (Fica) en SA se geldeenheidwette. Die EFF is al met sy ondersoek na die saak besig sedert ons die eerste keer die Gupta-misdaadsindikaat aan die lig gebring het en ons sal binnekort die hoofskuldige en baasbrein agter die korrupsie, geldwassery, diefstal van openbare fondse en bedrog bekendmaak,” lui die verklaring. Volgens die EFF het hy die polisie van verskeie bewyse in dié verband voorsien, onder meer ŉ beëdigde verklaring deur Pravin Gordhan, minister van finansies. Volgens die party is die bewysstukke meer as genoeg om te bewys dat daar ŉ prima facie-saak rakende die “Gupta-misdaadsindikaat” is. “Die EFF doen ŉ beroep op die Finansiële Intelligensiesentrum, die banke wat hul verhoudings met die Guptas beëindig het en die ouditfirmas wat hulself van die Guptas gedistansieer het om hul volle samewerking te gee tydens die polisieondersoek. Die EFF sal alles in sy vermoë doen om te verseker dat die Gupta-misdaadsindikaat ingevolge Suid-Afrikaanse wetgewing vervolg word.” Die party het gesê hy doen ŉ beroep op die Nasionale Vervolgingsgesag (NVG) om spoedig op te tree in dié verband, omdat die party vrees dat die Guptas se “vriende in hoë plekke” daartoe sal bydra dat daar met die bewyse en belangrike getuies ingemeng word.